רועי לוי (קצין)

רועי יוסף לוי (29 במאי 1979 – 7 באוקטובר 2023) היה קצין בצה"ל בדרגת אלוף-משנה, ששירת כמפקד היחידה הרב-ממדית, מפקד המרכז לאימונים באש במל"י, מפקד עוצבת ברעם, מפקד יחידת אגוז, מפקד גדוד הדס ומפקד גדס"ר גולני. נהרג בקרב רעים נגד מחבלים שחדרו מרצועת עזה במהלך טבח שבעה באוקטובר, כאשר שירת כמפקד היחידה הרב-ממדית.

 ביוגרפיה 
240px|ממוזער|שמאל|מפקד עוצבת ברעם, אל"ם רועי לוי, מסכם את השמדת מנהרות החזבאללה, מאי 2019
לוי נולד בארצות הברית וגדל בירושלים. למד בישיבת בני עקיבא "בני בנימין" בבית אל ובישיבת עטרת ירושלים. התגייס לצה"ל במרץ 1999, שובץ בחטיבת גולני והתקבל לפלנ"ט גולני. לאחר מסלול הכשרה שירת כלוחם בפלנ"ט, ולקח חלק בלחימה בדרום לבנון. עבר קורס מ"כים חי"ר וקורס קציני חי"ר. בסיום הקורס שב לפלנ"ט ומונה למפקד צוות מסלול של מחזור אוגוסט 2001 ולחם עימם, בין היתר, במבצע חומת מגן. לאחר מכן מונה למפקד צוות לוחמים. בהמשך שימש כמפקד פלוגת מסלול בגדס"ר גולני וסגן מפקד יחידת עורב גולני. לאחר מכן מונה למפקד פלוגה רובאית א' בגדוד 51. בהמשך שימש כקצין המבצעים של חטיבת גולני בזמן מלחמת לבנון השנייה. בין השנים 2006–2007 שירת כמפקד פלנ"ט גולני. בין השנים 2007–2008 שירת כמפקד פלס"ר גולני. במהלך תפקידו פיקד על מבצעים רבים, ובהם, מבצע "דין מקדים". מטרת המבצע הייתה לפגוע בחוליית מרגמות שהתמקמה באזור שג'אעייה והטרידה רבות, הסיירת בפיקודו ובמקביל פלנ"ט גולני איגפו משני עברים, בסופה של הפעולה נמנו שישה מחבלים הרוגים. בסיום התפקיד יצא לחופשה ללימודי תואר ראשון במשפטים בקריה האקדמית אונו. בתחילת מבצע עופרת יצוקה קטע את לימודיו, והצטרף ללחימה במסגרת גדס"ר גולני, במהלכה נפצע ברגלו בהתקלות עם מחבלים. לאחר סיום לימודיו מונה לסגן מפקד גדוד 12, ושימש בתפקיד בין השנים 2011–2012.

ביוני 2013, לאחר שסיים את המכללה הבין-זרועית לפיקוד ולמטה, הועלה לדרגת סא"ל ומונה למפקד גדס"ר גולני, והוביל אותו בין השאר בלחימה במבצע צוק איתן, במהלכו נפצע בראשו באורח קשה, עקב פציעתו סיים את תפקידו בגדוד. לאחר תקופת שיקום בה השלים גם לימודי תואר שני במשפטים באוניברסיטת בר-אילן, מונה למפקד גדוד הדס בבה"ד 1, ושימש בתפקיד בין השנים 2015–2016. ב-16 במאי 2016 מונה למפקד יחידת אגוז בחטיבת עוז. באפריל 2018 נבחר על ידי הרמטכ"ל, גדי איזנקוט, להדליק את משואת צה"ל ביום העצמאות ה-70 למדינת ישראל, יחד עם האלוף ישעיהו גביש. בהמשך קיבלה היחידה בפיקודו את פרס הרמטכ"ל ליחידות מצטיינות. את תפקידו סיים ב-3 במאי 2018. ב-27 ביוני 2018 הועלה לדרגת אל"ם ומונה למפקד עוצבת ברעם, והוביל את החטיבה בין היתר במבצע מגן צפוני, בתפקיד זה שירת עד 27 באוגוסט 2020. בסיום תפקידו היה חניך במכללה לביטחון לאומי במחזור מ"ח (2020–2021). בשנת 2021 מונה למפקד המרכז לאימונים באש במל"י, תפקיד בו שירת עד שנת 2023. ב-30 ביולי 2023 מונה למפקד היחידה הרב-ממדית.

לוי נהרג ביום הראשון של טבח שבעה באוקטובר כאשר חתר למגע בהיתקלות עם מחבלים בקיבוץ רעים שבה נהרגו עשרה מחבלים שחדרו מרצועת עזה.

 חיים אישיים 
לוי היה נשוי לנעמי ממנה יש לו שלושה ילדים, ולאחר גירושיהם נישא ליעל ממנה יש לו שני ילדים. התגורר בנחושה ולאחר מכן בשבי ציון. בעל תואר ראשון במשפטים מהקריה האקדמית אונו ותואר שני במשפטים מאוניברסיטת בר-אילן.

 הנצחה 
ממוזער|"גבעת רועי" לזכר אל"ם רועי לוי ז"ל
ממוזער|קברו של רועי לוי בהר הרצל
במאי 2024 הוקם אתר ההנצחה "גבעת רועי" בסמוך לדרך בורמה לזכר לוי. האתר נמצא על חורבת אבימור, אתר ארכאולוגי עם ממצא מהתקופות הכלקוליתית, הברונזה הקדומה, הברונזה התיכונה והברזל 2. רחבת ההנצחה נמצאת בחלקו העליון של אקרופוליס האתר הקדום.

 קישורים חיצוניים 







 אתר אינטרנט לזכרו
מפרי עטו
 אל"ם רועי לוי, להרוג את רומל, מערכות, 481-480, נובמבר 2018

 הערות שוליים 

קטגוריה:מפקדי סיירת גולני
קטגוריה:מפקדי גדס"ר גולני
קטגוריה:מפקדי גדוד הדס
קטגוריה:מפקדי יחידת אגוז
קטגוריה:מפקדי עוצבת ברעם
קטגוריה:מפקדי המרכז לאימונים באש
קטגוריה:מפקדי היחידה הרב-ממדית
קטגוריה:אלופי-משנה בצה"ל
קטגוריה:בוגרי המכללה לביטחון לאומי
קטגוריה:בוגרי ישיבות בני עקיבא
קטגוריה:בוגרי ישיבת עטרת ירושלים
קטגוריה:בוגרי הקריה האקדמית אונו: משפטים
קטגוריה:בוגרי אוניברסיטת בר-אילן: משפטים
קטגוריה:ישראלים ילידי ארצות הברית
קטגוריה:משיאי משואה ביום העצמאות: 2018
קטגוריה:שבי ציון: אישים
קטגוריה:חללי צה"ל בטבח שבעה באוקטובר
קטגוריה:מפקדי חטיבות במלחמת חרבות ברזל
קטגוריה:אישים הקבורים בבית הקברות הצבאי בהר הרצל
קטגוריה:חיילי צה"ל במלחמת לבנון השנייה
קטגוריה:ישראלים שנולדו ב-1979
קטגוריה:ישראלים שנפטרו ב-2023